সড়ক-মহাসড়কে দুর্ঘটনার কারণগুলো অচিহ্নিত নয়। এ নিয়ে এখন পর্যন্ত আলোচনা-পর্যালোচনা, সিদ্ধান্ত গ্রহণ কোনো কিছুই কম হয়নি। কিন্তু কাজের কাজ হয়নি কিছুই। লাইসেন্স প্রদান থেকে শুরু করে গাড়ির ফিটনেস সার্টিফিকেট প্রদান পর্যন্ত স্তরে স্তরে অনিয়ম-দুর্নীতি। আবার সিংহভাগ ক্ষেত্রে এর কোনো কিছুই নেই! রাষ্ট্রের নীতিনির্ধারকরা পরিস্থিতি অবনতির দিকে নিয়ে গেছেন। তাদের কেউ বলেছেন চালকদের পড়াশোনা জানার দরকার নেই। কেউ বলেছেন দীর্ঘমেয়াদি প্রশিক্ষণের প্রয়োজন নেই ইত্যাদি। জবাবদিহিতা কার আছে। শিক্ষার্থীদের চলমান আন্দোলনের মধ্য দিয়ে অনেক কিছুই উন্মোচিত হয়েছে। ওরা নিঃস্বার্থভাবে পথে নেমেছে। তাদের মধ্যে মুনাফার লোভ নেই। তারা সবার জীবনের নিরাপত্তার দাবি নিয়ে পথে নেমেছে। তারা স্পষ্ট করে বলে দিয়েছে, আইনের দৃশ্যমান বাস্তবায়ন হোক। যারা আমাদের সবার নিরাপত্তার জন্য রাস্তায় নেমেছে। ওরা রাজনীতি করে না, রাজনীতি বোঝে না। ন্যায় ও সত্য এদের লক্ষ্য। সৎ উদ্যোগ এদের শক্তি। এদের রাস্তায় দাঁড়ানোর কথা ছিল না। গাড়ির লাইসেন্স দেখা, ত্রুটিপূর্ণ যানবাহন চিহ্নিত করা এদের কাজ কিংবা দায়িত্ব নয়। তারা বাধ্য হয়ে এসব কাঁধে তুলে নিয়ে দায়িত্বশীলদের ব্যর্থতা চোখে আঙুল দিয়ে দেখিয়ে দিয়েছে। এবারও যদি দায়িত্বশীলরা ব্যর্থতার গণ্ডি ভেদ করে বের হয়ে আসতে না পারেন, তবে ভবিষ্যতে আরও মূল্য দিতে হবে।